BGRIM พุ่งเฉียด 5% โบรกฯประสานเสียงเชียร์ “ซื้อ” ชี้กำไรปี 62 โตเด่น เคาะเป้าสูง 39 บาท!
BGRIM พุ่งเฉียด 5% โบรกฯประสานเสียงเชียร์ "ซื้อ" ชี้กำไรปี 62 โตเด่น เคาะเป้าสูง 39 บาท! ล่าสุด ณ เวลา 10.49 น. อยู่ที่ระดับ 27.75 บาท บวก 1.25 บาท หรือ 4.72% สูงสุดที่ 28 บาท ต่ำสุดที่ระดับ 26.50 บาท ด้วยมูลค่าการซื้อขาย 235.73 ล้านบาท
3 ม.ค. 2562

ผู้สื่อข่าวรายงานว่า ราคาหุ้น บริษัท บี.กริม เพาเวอร์ จำกัด (มหาชน) หรือ BGRIM ณ เวลา 10.49 น. อยู่ที่ระดับ 27.75 บาท บวก 1.25 บาท หรือ 4.72% สูงสุดที่ 28 บาท ต่ำสุดที่ระดับ 26.50 บาท ด้วยมูลค่าการซื้อขาย 235.73 ล้านบาท

โดย บล.เคทีบี (ประเทศไทย) แนะนำ “Buy” BGRIM ราคาเป้าหมาย 39 บาท/หุ้น ทั้งนี้คาดกำไรปกติไตรมาส 4/2561อยู่ที่ 388 ล้านบาท ลดลง 8% จากไตรมาสก่อนจากปัจจัยฤดูกาล เพิ่มขึ้น 7% จากปีก่อนจากกำลังการผลิตที่เพิ่มขึ้นราว 252MW (เพิ่มขึ้น 26% จากปีก่อน) ซึ่งชดเชย GPM ที่ลดลงราว 320bps จากปีก่อนจากค่า Ft ที่ถูกตรึงสวนทางกับต้นทุนค่าก๊าซที่เพิ่มขึ้น และทำให้ผลประกอบการทั้งปี 2561 คาดยังอยู่ในกรอบประมาณการกำไรปกติที่ 1.9 พันล้านบาท
ทั้งนี้ยังคงประมาณการปี 2562 กำไรปกติที่ 3.2 พันล้านบาท เติบโตโดดเด่น เพิ่มขึ้น 70% จากปีก่อนหนุนโดยกำลังผลิตใหม่ที่เพิ่มขึ้นอีกราว 466MW (เพิ่มขึ้น 40% จากปีก่อน) และรับรู้รายได้เต็มปีจากโครงการที่ COD ในปี 2561ทั้งนี้ยังคงคำแนะนำ “ซื้อ” ราคาเหมาะสม 39.00 บาท
ด้าน บล.ไอร่า ระบุในบทวิเคราะห์ ว่า  BGRIM คาดกำลังการผลิตปลายปี’61 อยู่ที่ 1,217 MW จากการเปิดดำเนินงานโรงไฟฟ้า (1) Solar จำนวน 7 แห่ง รวม 31 MW และ (2) ABPR3-5 จำนวนรวม 399 MW เป็นต้น
ทั้งนี้ คาดกำลังการผลิตไฟฟ้าจะเพิ่มขึ้นเป็น 2,112 MW ในปี’65 คิดเป็น CAGR ในช่วงปี’61 – 65 อยู่ที่ 14.5% หลักๆ เป็นการเติบโตในปี’62 จากการเปิดดำเนินงาน (1) โรงไฟฟ้าพลังแสงอาทิตย์ Xuan Cau  420 MW (BGRIM ถือหุ้น 55%) (2) โรงไฟฟ้าพลังแสงอาทิตย์ 257 MW (BGRIM ถือหุ้น 80%) ที่ประเทศเวียดนาม และ (3) การขยายกำลังการผลิตโรงไฟฟ้า ABP1 จำนวน 166 MW ในประเทศไทย
โดย BGRIM มีศักยภาพที่จะขยายธุรกิจไปยังประเทศต่างๆ ผ่านเครือข่ายที่แข็งแกร่ง โดยประเทศที่อยู่ระหว่างพิจารณา เช่น มาเลเซีย กัมพูชา เวียดนาม ฟิลิปปินส์ ไต้หวัน และเกาหลี เป็นต้น คาดกำไรปี ’62 เพิ่มขึ้น 48% อยู่ที่ 3,155 ล้านบาท และคาด Dividend Yield ประมาณ 1.7% ประเมินราคาเป้าหมาย 33.50 บาท
 